เอสเอ็มอีไทยไม่ฮิตให้คนนอกร่วมทุน
กสิกรไทยเหนื่อยใจ คนไทยหวงธุรกิจ ไม่นิยมใช้เวนเจอร์แคปปิตอล เปิดทางคนนอกร่วมทุน
8 มิ.ย. 2558

กสิกรไทยเหนื่อยใจ คนไทยหวงธุรกิจ ไม่นิยมใช้เวนเจอร์แคปปิตอล เปิดทางคนนอกร่วมทุน
นายพิภวัตว์ ภัทรนาวิก ผู้ช่วยกรรมการผู้จัดการ ธนาคารกสิกรไทย เปิดเผยว่า ธุรกิจร่วมลงทุน ภายใต้บริษัทหลักทรัพย์จัดการเงินร่วมลงทุน (บลท.) ข้าวกล้า ของธนาคาร ค่อนข้างทรงตัว เนื่องจากธุรกิจขนาดกลางและขนาดย่อม (เอสเอ็มอี) ของไทยส่วนใหญ่ยังไม่นิยมขยายธุรกิจผ่านการเปิดให้คนนอกร่วมทุน (เวนเจอร์ แคปปิตอล) เนื่องจากกลัวสูญเสียความเป็นเจ้าของ ทำให้การใช้เวนเจอร์ แคปปิตอล ในประเทศไทยยังไม่ก้าวหน้ามากนัก
“เวนเจอร์ แคปปิตอล ค่อนข้างเป็นเรื่องใหม่มาก ธุรกิจที่ใช้รูปแบบนี้ขยายกิจการจะกระจุกตัวในธุรกิจไอที ส่วนเอสเอ็มอีทั่วไปไม่ค่อยสนใจ เขายังต้องการเป็นเจ้าของธุรกิจตัวเองอยู่ แต่ธุรกิจที่อยากเข้าตลาดหลักทรัพย์ฯ หรือต้องการสินเชื่อแต่ติดปัญหาอัตราส่วนหนี้สินต่อทุนสูงใช้ช่องทางนี้ดีกว่ามาก” นายพิภวัตว์ กล่าว
นายพิภวัตว์ กล่าวว่า ในปีนี้ บริษัทร่วมทุน เค-เอสเอ็มอี และ บลท.ข้าวกล้า จะเข้าร่วมทุนกับธุรกิจเอสเอ็มอีอีกประมาณ 5 ราย กระจายในหลายธุรกิจ หลังจากที่พูดคุยและเสนอแนะเวนเจอร์ แคปปิตอล ให้ธุรกิจเอสเอ็มอีหลายสิบราย ซึ่งธนาคารพยายามผลักดันให้เอสเอ็มอีแท้ใช้แนวทางนี้ขยายกิจการ ไม่จำเป็นต้องเป็นธุรกิจที่จะเข้าตลาดหลักทรัพย์ฯ เสมอไป
ทั้งนี้ บริษัทหลักทรัพย์จัดการเงินร่วมลงทุน (บลท.) ข้าวกล้า มีเงินทุนเหลือจะเข้าร่วมทุนกับเอสเอ็มอีประมาณ 50-60 ล้านบาท แต่มีธุรกิจหลายรายมีแผนจะซื้อคืนหุ้นของตัวเอง คาดว่าเงินทุนจะเพิ่มขึ้นอีกเกือบ 100 ล้านบาท สามารถเข้าไปสนับสนุนเอสเอ็มอีไทยได้เพิ่มขึ้น โดยหลังก่อตั้งเมื่อปี 2550 บลท.ข้าวกล้าลงทุนในเอสเอ็มอีแล้ว 19 ราย เป็นเงิน 430 ล้านบาท และธุรกิจซื้อหุ้นคืนไปแล้ว 6 ราย
นอกจากนี้ การที่ธนาคารแห่งประเทศไทย (ธปท.) ปรับหลักเกณฑ์การทำธุรกรรมเวนเจอร์ แคปปิตอล ขยายเวลาการร่วมทุนเป็น 10 ปี ถือ เป็นเรื่องที่ดีสำหรับธุรกิจ